ৰাজ্যৰ শিক্ষা মন্ত্ৰী সিদ্ধাৰ্থ ভট্টাচাৰ্যই অলপতে এটা ব্যক্তিগত টেলিভিছন চেনেলৰ এক অনুষ্ঠানত ভেঞ্চাৰ শিক্ষানুষ্ঠান সম্পৰ্কে কৰা কটু মন্তব্যত তীব্ৰ অসন্তুষ্টি প্ৰকাশ কৰিছে অসম শিক্ষক কৰ্মচাৰী ঐক্যমঞ্চই।
এক প্ৰেছ বিবৃতিত শিক্ষক কৰ্মচাৰী ঐক্যমঞ্চ কয় -  শিক্ষা মন্ত্ৰী গৰাকীয়ে জনা উচিত যে অসমত শিক্ষানুষ্ঠানৰ সংখ্যা কম হোৱাৰ বাবে ৰাইজে প্ৰয়োজনৰ ওপৰত ভিত্তি কৰি ৰাইজৰ গাঁঠিৰ ধন ভাঙি, মাটি দান দি শিক্ষানুষ্ঠান স্থাপন কৰাৰ লগতে উপয়ুক্ত, অৰ্হতাসম্পন্ন শিক্ষকৰ দ্বাৰা পাঠদান চলাই আছে।
আনহাতে চৰকাৰেও বিভাগীয়ভাৱে পৰ্যৱেক্ষণ কৰি সকলো চৰ্ত পূৰণ কৰা শিক্ষানুষ্ঠানসমূহক চৰকাৰী স্বীকৃতি প্ৰদান কৰিছে। চৰকাৰী স্বীকৃতি পোৱাৰ পাছতো প্ৰাদেশিকীকৰণ নোহোৱাটো অতি দুৰ্ভাগ্যজনক। বছৰ বছৰ ধৰি বিনা বেতনত ৰাজ্যখনৰ শিক্ষাৰ ৪০ শতাংশ ভাৰ গ্ৰহণ কৰা ভেঞ্চাৰ শিক্ষকসকলক ইতিকিং কৰাটো সমীচীন হোৱা নাই।
বৰ্তমানলৈকে স্বীকৃতিপ্ৰাপ্ত শিক্ষানুষ্ঠানসমূহ প্ৰাদেশীকৰণৰ ব্যৱস্থা কৰি অসমৰ পৰা ভেঞ্চাৰ শব্দক চিৰদিনৰ বাবে বিদায় দিয়ক বুলি কৈ ঐক্যমঞ্চই অসমৰ ৰাইজক ভুল পথেৰে পৰিচালনা কৰাৰ কৌশল বাদ দি সমস্যাসমূহ সমাধানৰ বাবে পদক্ষেপ ল'বলৈ আহ্বান জনাইছে শিক্ষা মন্ত্ৰী ভট্টাচাৰ্যক।
শিক্ষা মন্ত্ৰীৰ কটু মন্তব্য আৰু প্ৰাদেশিকীকৰণৰ বাবে ভৱিষ্যৎ কাৰ্যপন্থা গ্ৰহণৰ কাৰণে অহা ৪ জুলাইত গুৱাহাটীৰ বেলতলাত ঐক্যমঞ্চৰ এখন বিশেষ সভা আহ্বান কৰা বুলি বিবৃতিযোগে জানিবলৈ দিয়ে ঐক্যমঞ্চৰ সভাপতি- সম্পাদকে।এই সভাত সকলোৰে সহায়- সহযোগিতা কামনা কৰিছে ঐক্যমঞ্চই।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
